אלכסנדר ריבאק

אלכסנדר ריבאק (בבלארוסית: Алякса́ндр І́гаравіч Рыба́к, בנורווגית: Alexander Rybak; נולד ב-13 במאי 1986) הוא זמר, כנר, שחקן ומלחין בלארוסי-נורווגי. ריבאק ייצג את נורווגיה באירוויזיון פעמיים; באירוויזיון 2009 עם השיר "אגדה" (Fairytale) וזכה במקום הראשון, ובאירוויזיון 2018 עם השיר "That's How You 'Write a Song" וסיים במקום ה-15 בגמר. אלכסנדר ריבאק נולד בבלארוס (בעת שהייתה חלק מברית המועצות). כשהיה בן ארבע עבר עם משפחתו לנורווגיה, שם חי את רוב חייו. ריבאק החל לנגן מגיל 5, וכיום הוא מנגן בכינור ובפסנתר. אמו, נטליה ולנטינובנה, היא פסנתרנית מפורסמת, ואביו, איגור אלכסנדרוביץ' ריבאק, הוא כנר מפורסם בנורווגיה. ריבאק זכה בפרס "Anders Jahres Culture Prize" בשנת 2004. הוא השתתף בגרסה הנורווגית ל"כוכב נולד" שם הצליח להגיע לשלושת הפיינליסטים, וב-2006 זכה בתחרות הכישרונות Kjempesjansen, המקבילה הנורווגית ל"הדבר הגדול הבא". ב-2007 גילם ריבאק את הכנר מאוסלו בסרט "כנר על הגג". בזכות תפקידו זה, זכה בפרס האדפריסן. ריבאק כיכב גם בסרט "יוהאן" של הבמאי גרטאה סלומונסן, לצד הדוגמנית איילר לי. ריבאק זכה בתחרות נורווגית מקומית ונשלח לייצג את נורווגיה באירוויזיון 2009 עם השיר "אגדה" (Fairytale), שזכה ב-71.3% מקולות הבוחרים, אותו כתב והלחין בעצמו. את ההשראה לשיר קיבל ממוזיקת הפולק הרוסית-נורווגית. את השיר ליווה ריקוד עם טקסי אקרובטי מסוג האלינג (halling), לפי מסורת עתיקת יומין של נורווגיה. את הריקוד ביצעו חברי הלהקה המפורסמת "פריקאר". בנורווגיה זכה השיר לביקורות טובות והמגזין דאגבלאדט העניק לו את הציון "6 מתוך 6". לאחר שעלה משלב חצי-הגמר לשלב הגמר של תחרות האירוויזיון, זכה ריבאק במקום הראשון עם 387 נקודות. בעת חלוקת הנקודות, אף מדינה לא פסחה על נורווגיה והיא קיבלה נקודות מכולן. בכך שבר את שיאה של לורדי באירוויזיון 2006 בשיא הנקודות של כל הזמנים. נוסף על כך, ההפרש שבין ריבאק לבין יוהאנה, אשר הגיעה למקום השני, עמד על 169 נקודות, ובכך שבר ריבאק גם את שיאה של קתרינה והגלים באירוויזיון 1997, בהפרש הגדול ביותר בין המקום הראשון לשני. בנוסף לזכייתו באירוויזיון, זכה ריבאק גם ב"פרס התקשורת ע"ש מרסל בזנסון" עבור השיר שביצע בתחרות, הודות לבחירה בו על ידי אמצעי התקשורת הרשמיים שסיקרו את תחרות האירוויזיון באותה שנה. ב-29 במאי 2009, ימים ספורים לאחר שובו של ריבאק לארצו מתחרות האירוויזיון בה זכה, החל להימכר אלבום הבכורה שלו "Fairytales". באוקטובר 2012 סיפר ריבאק, במהלך הופעה בקישינב, כי זה שלוש שנים מטרידה אותו ללא הפסק נערה מישראל, אשר חוזרת ומטלפנת אליו כמעט מדי יום, גם לאחר שהחליף מספר טלפון. הנערה אף הגיעה לנורווגיה במטרה למצוא אותו. לאור הטרדה מאיימת זו, חיבר ריבאק את השיר "עזבי אותי" (Leave Me Alone). בשנת 2015 ניסה ריבאק לחזור לאירוויזיון ככותב. במולדתו בלארוס הוקדשה לו תוכנית ריאליטי, שבמהלכה חיפש בנות ללהקה בשם "מילקי". ללהקה זאת הוא כתב שיר עבור קדם-האירוויזיון הבלארוסי. השיר, "Accent", הגיע בקדם האירוויזיון למקום הרביעי בלבד. בשנת 2018 נבחר ריבאק בשנית לייצג את נורווגיה באירוויזיון, עם השיר "That's How You 'Write a Song". ב-10 במאי הופיע ריבאק בחצי-הגמר השני של האירוויזיון, ובסופו העפיל לשלב הגמר עם הכי הרבה נקודות מבין משתתפי חצי הגמר השני, אך סיים את התחרות במקום ה-15. בשנת 2020 הופיע בהופעת קמאו בסרט הקומי "תחרות הזמר של האירוויזיון: סיפורה של Fire Saga" בכיכובו של ויל פרל. מדיה וקבצים בנושא אלכסנדר ריבאק בוויקישיתוף אתר האינטרנט הרשמי של אלכסנדר ריבאק אלכסנדר ריבאק, ברשת החברתית פייסבוק אלכסנדר ריבאק, ברשת החברתית אקס (טוויטר) אלכסנדר ריבאק, ברשת החברתית אינסטגרם אלכסנדר ריבאק, ברשת החברתית טיקטוק אלכסנדר ריבאק, ברשת החברתית VK אלכסנדר ריבאק, סרטונים בערוץ היוטיוב אלכסנדר ריבאק, במסד הנתונים הקולנועיים IMDb (באנגלית) אלכסנדר ריבאק, באתר אפל מיוזיק (באנגלית) אלכסנדר ריבאק, באתר ספוטיפיי אלכסנדר ריבאק, באתר סאונדקלאוד (באנגלית) אלכסנדר ריבאק, באתר Last.fm (באנגלית) אלכסנדר ריבאק, באתר AllMusic (באנגלית) אלכסנדר ריבאק, באתר MusicBrainz (באנגלית) אלכסנדר ריבאק, אמן באתר Encyclopedia Metallum (באנגלית) אלכסנדר ריבאק, באתר דיזר אלכסנדר ריבאק, באתר Discogs (באנגלית) אלכסנדר ריבאק, באתר Songkick (באנגלית) אלכסנדר ריבאק, באתר Genius אלכסנדר ריבאק, באתר SecondHandSongs אלכסנדר ריבאק, באתר בילבורד (באנגלית) אלכסנדר ריבאק, באתר טיידל (באנגלית) Alexander Rybak - Leave me alone, Chisinau, 13.10.2012, באתר YouTube (באנגלית)